તા.૯મી ની સવારે ચહા,નાસ્તા અને સાહિત્યકારો સાથે વાતોચીતો, તસ્વીરો વગેરે પછી સવા નવ વાગે શ્રી અશોક વિદ્વાંસના સંચાલન હેઠળ સ્થાનિક સર્જકોનું પઠન શરૂ થયું. તેમણે એક પછી એક નામો બોલી સમય મર્યાદાનો નિર્દેશ કરી સૌને આમંત્રિત કર્યા. કિશોરભાઈ ઘીવાળાએ ‘હરિ ઈચ્છા અને જાગ કબીરા’ ની કવિતા રજૂ કરી. આશાબેન પંડિતે હિન્દીમાં ડાયસ્પોરિક રચના સંભળાવી અને ગુજરાતીમાં મીરાંનું કાવ્ય વાંચ્યું. ભૂપેન્દ્રસિંહ રાવે મઝાની રીતે સુંદર વાર્તાનું વાંચન કર્યું. ચંદ્રકાંત દેસાઈએ પત્નીની યાદમાં શ્રધ્ધાંજલિ અને સ્મરણાંજલિ રજૂ કરી. હિમાદ્રીબેને ‘નવું નકોર’ અનુસંધાન અને એક અછાંદસ રચના સંભળાવી. પૂર્ણિમાબેન ગાંધીએ જયેશ શાહ અને હરનીશ ગાંધીની યાદમાં બે કૃતિઓ વાંચી સંભળાવી. રણધીર નાયકે ‘શું શું ગયું’, જપતાં જપતાં ઉંઘવાનું નહિ’ એ ગઝલ અને એક અછાંદસ કવિતા વાંચી સંભળાવી.રમેશ શાહે પનઘટની કવિતા પ્રસ્તૂત કરી તો ફ્લોરીડાથી આવેલ ડો.દિનેશભાઈ શાહે પોતાની ‘’લાકડાની નાવ’’ કવિતા રજૂ કરી.શ્રી તુષાર ચૌહાણે ગુજરાતની અને ‘મારું ગામ’ની કવિતા વાંચી. હંસાબેન મોદીએ વાત્સલ્યનું ઝરણું હાલરડું રજૂ કર્યું. એકંદરે વિષય વૈવિધ્ય જોવા મળ્યું. અશોકભાઈએ સમયની મર્યાદામાં રહી સરસ સંચાલન કર્યું.